瞿塘峽
作者：馮山
朝代：宋

paragraphs: 勝絕瞿塘險，西陵古地形。
巴江深洞穴，蜀主舊門庭。
王氣吞三峽，神工出五丁。
斜長天一綫，相對石雙屏。
瀑擊巖巒瘦，雲蒸草木腥。
衆流趨灔澦，遠意會滄溟。
顧盼如無地，幽陰似有靈。
白鹽懸日月，黑石鼓雷霆。
鑱鑿餘痕在，高深巨勢停。
魚龍憑險怪，煙霧鎖沉冥。
念昔窮探賾，嘗言駭觀聽。
波濤真激箭，舟楫遽奔星。
倒掛傷猿足，横飛羡鳥翎。
死生期一瞬，出没類浮萍。
葉上憑忠信，胸中混醉醒。
人煙逢瀼岸，語笑落沙汀。
瀝酒重灘下，回頭萬仞青。
停橈詢故老，借筆潤圖經。
二孟連稱帝，三川恃建瓴。
關防雖鞏固，基業旋飄零。
藝祖收長策，神旗指不寧。
彦疇空死節，曹翰首開扃。
五嶺劉歸國，重湖馬就刑。
磨崖誰刻此，遠續孟陽銘。